
ਓਸਾਮਾ ਬਿਨ ਲਾਦਿਨ ’ਤੇ ਬਣ ਰਹੀ ਫ਼ਿਲਮ

 ਹੁਣ ਹਾਲੀਵੁੱਡ ਓਸਾਮਾ ਬਿਨ ਲਾਦਿਨ ਨੂੰ ਪਰਦੇ ’ਤੇ ਪੇਸ਼ ਕਰਨ ਜਾ ਰਿਹਾ ਹੈ। ਆਸਕਰ ਐਵਾਰਡ ਜੇਤੂ ਬਰਤਾਨਵੀ ਨਿਰਦੇਸ਼ਕਾ ਕੈਥਰੀਨ ਬਿਗੇਲੋ ਇਸ ਵਿਸ਼ੇ ’ਤੇ  ‘ਜ਼ੀਰੋ ਡਾਰਕ ਥਰਟੀ’ ਨਾਂ ਦੀ ਅੰਗਰੇਜ਼ੀ ਫ਼ਿਲਮ ਬਣਾ ਰਹੀ ਹੈ। ਫ਼ਿਲਮ ਦੀ ਕਹਾਣੀ ਓਸਾਮਾ ਬਿਨ ਲਾਦਿਨ ਅਤੇ ਅਮਰੀਕਾ ਦੀ ਵਿਸ਼ੇਸ਼ ਕਮਾਂਡੋ ਫ਼ੌੌਜ ‘ਸੀਲ ਸਿਕਸ ਟੀਮ’ ਦੀਆਂ ਕਾਰਵਾਈਆਂ  ’ਤੇ ਆਧਾਰਿਤ ਹੈ। ਫ਼ਿਲਮ ਵਿੱਚ ‘ਸੀਲ ਸਿਕਸ ਟੀਮ’ ਦਾ ਮਈ 2012 ਵਿੱਚ ਕੀਤਾ ਵਿਸ਼ੇਸ਼ ਅਪਰੇਸ਼ਨ ਆਕਰਸ਼ਕ ਰੂਪ ਵਿੱਚ ਦਿਖਾਇਆ ਜਾਵੇਗਾ, ਜਿਸ ਤਹਿਤ ਅਮਰੀਕਾ ਵਿੱਚ ਤਬਾਹੀ ਮਚਾਉਣ ਵਾਲੇ ਓਸਾਮਾ ਬਿਨ ਲਾਦਿਨ ਨੂੰ ਲੱਭਣ ਅਤੇ ਐਬਟਾਬਾਦ (ਪਾਕਿਸਤਾਨ) ਵਿੱਚ ਮਾਰਨ ਦੀ ਕਾਰਵਾਈ ਕੀਤੀ ਗਈ ਸੀ। ਅੰਗਰੇਜ਼ੀ ਫ਼ਿਲਮ ‘ਦਿ ਹਾਰਟ ਲਾਕਰ’ ਦਾ ਲੇਖਕ ਮਾਰਕ ਬੋਇਲ ਅਤੇ ਨਿਰਦੇਸ਼ਕਾ ਕੈਥਰੀਨ ਬਿਗੇਲੋ ਲੰਮੇ ਸਮੇਂ ਤੋਂ ‘ਜ਼ੀਰੋ ਡਾਰਕ ਥਰਟੀ’ ਦੀ ਕਹਾਣੀ ’ਤੇ ਕੰਮ ਕਰ ਰਹੇ ਸਨ। ਜਦੋਂ ਬੀਤੇ ਸਾਲ ਮਈ ਵਿੱਚ ਅਮਰੀਕੀ ਫ਼ੌਜ ਵੱਲੋਂ ਓਸਾਮਾ ਨੂੰ ਮਾਰ ਦਿੱਤਾ ਗਿਆ ਤਾਂ ਫ਼ਿਲਮ ਦੀ ਸਕ੍ਰਿਪਟ ਵਿੱਚ ਤਬਦੀਲੀ ਕਰਨੀ ਪਈ। ਸੀਲ ਟੀਮ ਵੱਲੋਂ ਓਸਾਮਾ ਨੂੰ ਮਾਰਨ ਲਈ ਕੀਤੀ ਕਾਰਵਾਈ ਦੀ ਅੰਦਰੂਨੀ ਜਾਣਕਾਰੀ ਅਮਰੀਕੀ ਰੱਖਿਆ ਵਿਭਾਗ ਅਤੇ ਸੀ.ਆਈ.ਏ. ਕੋਲ ਸੀ। ਇਹ ਜਾਣਕਾਰੀ ਲੈਣ ਲਈ ਫ਼ਿਲਮ ਦੇ ਨਿਰਮਾਤਾਵਾਂ ਨੂੰ ਸਖ਼ਤ ਮਿਹਨਤ ਕਰਨੀ ਪਈ ਸੀ। ਫ਼ਿਲਮ ਉਸ ਸਮੇਂ ਵਿਵਾਦਾਂ ਵਿੱਚ ਘਿਰ ਗਈ ਸੀ, ਜਦੋਂ ਅਮਰੀਕੀ ਰੱਖਿਆ ਵਿਭਾਗ ਅਤੇ ਸੀ.ਆਈ.ਏ. ਉੱਤੇ ਇਹ ਦੋਸ਼ ਲੱਗਿਆ ਕਿ ਉਨ੍ਹਾਂ ਨੇ ਓਸਾਮਾ ਸਬੰਧੀ ਸੀਲ ਵੱਲੋਂ ਕੀਤੇ ਅਪਰੇਸ਼ਨ ਦੀ ਗੁਪਤ ਜਾਣਕਾਰੀ ਫ਼ਿਲਮ ਦੇ ਨਿਰਮਾਤਾਵਾਂ ਨਾਲ ਸਾਂਝੀ ਕੀਤੀ ਹੈ। ਇਸ ਫ਼ਿਲਮ ਵਿੱਚ ਹਾਲੀਵੁੱਡ ਸੁਪਰ ਸਟਾਰ ਬ੍ਰੈਡ ਪਿਟ ਅਤੇ ਜੇਸਿਕਾ ਕ੍ਰਿਸਟੀਨ ਵਿਸ਼ੇਸ਼ ਭੂਮਿਕਾਵਾਂ ਨਿਭਾਅ ਰਹੇ ਹਨ। ਮਾਰਕ ਸਟ੍ਰਾਂਗ ਨਾਇਕ ਅਤੇ ਆਇਮਿਨ ਬਲੂ ਨਾਇਕਾ ਦੀ ਭੂਮਿਕਾ ਵਿੱਚ ਹਨ। ਫ਼ਿਲਮ ਦੀ ਸ਼ੂਟਿੰਗ ਅਮਰੀਕਾ ਸਮੇਤ ਭਾਰਤੀ ਪੰਜਾਬ ਵਿੱਚ ਚੰਡੀਗੜ੍ਹ, ਕੁਰਾਲੀ ਅਤੇ ਪਟਿਆਲਾ ਆਦਿ ਥਾਵਾਂ ’ਤੇ ਕੀਤੀ ਜਾ ਰਹੀ ਹੈ। ਫ਼ਿਲਮ ਯੂਨਿਟ ਦੇ ਇੱਕ ਮੈਂਬਰ ਦਾ ਕਹਿਣਾ ਹੈ ਕਿ ਫ਼ਿਲਮ ਭਾਵੇਂ ਪਾਕਿਸਤਾਨ ਨਾਲ ਜੁੜੀ ਹੋਈ ਹੈ ਪਰ ਪਾਕਿਸਤਾਨ ਵਿੱਚ ਫ਼ਿਲਮ ਦੀ ਯੂਨਿਟ ਨੂੰ ਖ਼ਤਰਾ ਸੀ। ਇਸ ਲਈ ਪੰਜਾਬ ਵਿੱਚ ਪਾਕਿਸਤਾਨ ਜਿਹਾ ਮਾਹੌਲ ਬਣਾ ਕੇ ਸ਼ੂਟਿੰਗ ਪੂਰੀ ਕੀਤੀ ਜਾ ਰਹੀ ਹੈ।

ਪ੍ਰਸ਼ਨਃ ਓਸਾਮਾ ਬਿਨ ਲਾਦਿਨ ਕਿਸ ਦੇਸ਼ ਵਿਚ ਮਾਰਿਆ ਗਿਆ?


ਉੱਤਰਃ  ਓਸਾਮਾ ਬਿਨ ਲਾਦਿਨ ਕਿਸ ਐਬਟਾਬਾਦ (ਪਾਕਿਸਤਾਨ) ਵਿਚ ਮਾਰਿਆ ਗਿਆ।